કામદેવના આ પ્રપંચથી શિવની સમાધિ તૂટી. તેમનાં તપનો ભંગ થયો. ક્રોધે ભરાયેલા શિવના કપાળમાં રહેલું ત્રીજું નેત્ર આપોઆપ ખૂલી ગયું. તેમાંથી પ્રચંડ અગ્નિશિખા પ્રજ્વળી. કામદેવ તેમાં બળીને ભસ્મ થઇ ગયા. રતિદેવીએ આ જોઇ આક્રંદ શરૂ કર્યું. તેમના પ્રચંડ આક્રંદથી હવા તથા જળ થંભી ગયાં. વૃક્ષોનાં પર્ણ ખરી પડયાં. દૂધાળાં પશુુ દૂધવિહીન થઇ ગયાં. જગત થંભી જતાં નિસ્તેજ થઇ ગયું. તમામ દેવ સહિત શિવજી પણ રતિના ભયંકર આક્રંદથી પીગળી ગયા. તેમણે (શિવે) કામદેવને જગતના તમામ જીવમાં સજીવન કર્યા. કામદેવનો દેહ ન હોવાથી તે અનંગ કહેવાયા. જગતના દરેક પ્રાણીમાં કામદેવ છુપાયેલા છે. વસે છે. તે હોવાથી જગતનો તમામ જીવ વાસનાના આવેગમાં આવે છે. તે પછી સ્ત્રી હોય કે પુરુષ હોય કે જીવ જંતુ જ કેમ ન હોય. તેમનામાં જ્યારે કામદેવનો વિસ્તાર થાય છે ત્યારે તે જીવ કામાતુર થઇ જાય છે.